Neredi u Engleskoj 2011.

**Neredi u Engleskoj** koji su izbili 6. avgusta 2011. u londonskom kvartu Totenhem, bili su neredi koji su počeli kao mirni protest zbog ubistva Marka Dagana tokom hapšenja, a koji su zatim prerasli u nasilne ulične nerede praćene nasiljem, pljačkanjem i paljenjem prodavnica i autobomila, da bi se idućih dana proširili i na druge dijelove Londona, a potom i na druge gradove u Engleskoj.

## Historija
 
Dana 4. avgusta 2011. prilikom hapšenja, ubijen je dvadesetdevetogodišnji Mark Dagan, optužen za prodaju kokaina, pripadnost lokalnoj bandi i umiješanost u pucnjavu povezanu sa prodajom narkotika. tom prilikom bio je povrijeđen i jedan policajac. Članovi porodice i prijatelji ubijenog Marka Dagana su u svojim izjavama datim službi za žalbe Metropolitan policije tvrdili da ubijeni nije bio naoružan. Dio britanskih komentatora je nezadovoljstvo protumačio činjenicom činjenicom da je Mark Dagan bio afričkog porijekla, kao i velikim stepenom nezaposlenosti i prinudnog otpuštanja u Ujedinjenom Kraljevstvu. Londonska policija je idući dan izjavila da je na mjestu ubistva Marka Dagana pronađen metak kalibra koji nije u policijskoj upotrebi, dok je londonski list Gardijan objavio tvrdio da je pronađeni metak bio metak standardne policijske izrade. Nezavisna komisija je 9. avgusta 2011. utvrdila da je nađeni metak bio ispaljen iz policijskog oružja.
 

Članovi porodice i prijatelji ubijenog Marka Dagana su 6. avgusta 2011. organizovali proteste u sjevernoj londonskoj četvrti Totenhemu, na kojima je učestvovalo oko 200 ljudi. Protesti su počeli mirno, međutim, pred kraj dana oko 22.30 prerasli su u ulične nerede u kojima je došlo do sukoba pojedinih stanovnika Totenhema i policije. Bila su zapaljena policijska kola i autobus na sprat, dok su na lokalnim radnjama bili porazbijani prozori, da bi potom usledila masovna pljačka.

Zapaljena vozila i radnje kao i jedan dio glavne ulice Totenhema zahvatio je požar, međutim, londonska vatrogasna brigada nije mogla da se probije do požara zbog uličnih nereda tako da je požar bio ugašen tek narednog dana. Demonstranti su tokom nereda bacali razne predmete na policiju i povrijedili 26 policajaca, a policija je tog dana uhapsila 42 osobe.

### 7. avgust 2011.
Idući dan 7. avgusta 2011. su se ulični neredi proširili na okolne dijelove Londona — Vud Grin, Enfild Taun, Izlington i Brikston na jugu Londona u kojima su se jake policijske snage specijalaca za razbijanje uličnih nereda sukobile sa uglavnom mlađim vandalima koji su razbijali prozore prodavnica i krali robu

### 8. avgust 2011.

Sljedećeg dana, 8. avgusta u 07.59 komandant londonske Metropolitan policije Kristin Džouns je rekla: „Ovo je osjetljiva situacija sa izolovanim slučajevima nasilja, pljačke i nereda u više gradskih kvartova“.

Trećeg dana ulični neredi su zabilježeni na širem području Londona, i to u Enfild Taunu, Brikstonu, Čingfordu, Oksford Serkesu, Luišamu, Stretamu, Dolstonu, Hakniju, Denmark Hilu, Čelsiju, Pekamu, Betnal Grinu, Krojdonu, Klapamu, Ilingu, Vulidžu, Harlsdenu, Izlingtonu, Kamdenu, Barnetu, Noting Hilu, Satonu i drugim kvartovima. Zabilježeni su sukobi sa policijom i bacanje predmeta na kordone policije, paljenje parkiranih vozila, pljačke lokalnih prodavnica i podmetanje požara nakon pljačke. Parlament Ujedinjenog Kraljevstva je tokom dana pozvao britanskog premijera Dejvida Kamerona da prekine godišnji odmor u Toskani i da se vrati u London zbog ozbiljnosti situacije izazvane uličnim neredima.

Tokom noći između 8. i 9. avgusta 2011, neredi su izbili u još nekim gradovima Engleske. Prvo u Birmingemu, zatim u Liverpulu, Bristolu, Lidsu, Notingemu, Oksfordu i Redingu.
Noć između 8. i 9. avgusta 2011. u Londonu je bila najdramatičnija jer je od početka nereda opljačkano najviše prodavnica praćeno paljevinom, što je izazvalo nekoliko većih požara.

### 9. avgust 2011.
Vlada je tokom dana odlučila da na području Londona angažuje dodatnih 10.000 policajaca kao ispomoć, što je ukupan broj angažovanih policajaca doveo do 16.000.
Povećan broj policije na ulicama Londona je doveo do djelimičnog smirenja nereda i većeg broja hapšenja, dok su se neredi proširili na druge gradove Engleske. Neredi su izbili u Mančesteru, Salfordu, Notingemu i Liverpulu.

### 10. avgust 2011.
Do jutarnjih časova 10. avgusta 2011, u Londonu je uhapšeno ukupno 768 izgrednika.

## Povezano
* Neredi u Brikstonu 1981.

## Reference

## Reference
* Radio televizija Srbije: Anarhija u Ujedinjenom Kraljevstvu, 10.08.2011. 
* Radio televizija Republike Srpske: Haos u Londonu: Jedna žrtva nereda, 500 uhapšenih, 09.08.2011. 
* Radio televizija Srbije: Haos u Britaniji, 09.08.2011. 
* Radio televizija Republike Srpske: Nemiri u Liverpulu i Bristolu, 09.08.2011. 
* Radio televizija Republike Srpske: Novi okršaji na ulicama Londona, 08.08.2011. 
* Radio televizija Srbije: Britanija u plamenu, 08.08.2011. 
* Radio televizija Srbije: Vatrene ulice Londona, 08.08.2011. 
* Radio televizija Republike Srpske: Neredi u Londonu, 08.08.2011.  
* Radio televizija Srbije: Neredi u Londonu, 07.08.2011. 
* Radio televizija Srbije: Britanija u plamenu, 08.08.2011. 

## Vanjske veze

* Tottenham Riots: Torched houses, cars in London violence aftermath 
* BBC: In pictures: Riot in Tottenham, north London, 07.08.2011. 
* BBC: UK riots